钦定古今图书集成/理学汇编/学行典/第239卷 > 喻南强
## 钦定古今图书集成/理学汇编/学行典/第239卷 > 喻南强

按《金华府志》：“喻南强，字百强，义乌人。自少负奇气，父
直方，谓与陈亮类，俾从之游。同门者数百人，亮独称
其议论可畏，读书至名义可喜事，辄击节慷慨。及亮
以非辜下大理狱，罪且不测，门人畏当路威焰，禁不
敢出声。南强义形于色，走东瓯见叶适，备述亮冤状。
适曰：‘子真义士也’。即秉烛为作书数通，南强持之走”
越，袖见诸台官，讼言无忌，卒直亮之冤。贡于乡，不得
第，用右科调富阳尉。礼部侍郎真德秀舟过富春江，
南强亟见，且赋诗为饯，人皆壮之。又善文，下笔数千
言，不烦绳削而自合矩度，大篇短章，恣人取去，不甚
爱惜。惟《梅隐笔谈》四卷藏于家。